
Ha az emberiség történelmi korszakainak felosztását tekintjük, akkor megfigyelhető, hogy az új anyagok megjelenése jelentős befolyással bírnak. Ezek alapján a következő korszakok különböztethetők meg: kőkorszak, rézkorszak, bronzkorszak, vaskorszak és végezetül napjaink kora, a polimer korszak. A „polimer korszak” nevet azért is érdemelte ki ez az időszak, mert mintegy 50 év alatt a polimerek termelése és egyúttal felhasználása kétszázszorosára nőtt. Napjainkban évente több mint 200 millió tonna polimert állítanak elő és használnak fel a világon. Ez a növekedés manapság sem állt meg, mégpedig a fejlett országok gazdasági növekedésénél jelentősen nagyobb, évente közel 7 %-os mértékben. A polimer termékek gyártása és felhasználása igen nagy mennyiségű hulladékot is eredményez, ami környezeti szempontból aggályos lehet. Mindezek következtében a polimerek elsődleges alapanyagként történő alkalmazása mellett, egyre jelentősebbé válik a hulladékká vált polimer termékek másodlagos alapanyagokként történő felhasználása.
Dolgozatomban a széles körben alkalmazott polietilén fóliák gyártástechnológiáját vizsgálom. Első lépésben áttekintést teszek a polimerek világában, majd a polietilén fólia felhasználásáról illetve a típusairól esik szó. Részletesen bemutatom a gyártási technológiát, kitérek a berendezés fő részeire is. A gyártás hatékonyságának növeléséről is esik szó.
Életciklus elemzés segítségével megvizsgálom a technológia környezetre gyakorolt hatásait. Itt részletezésre kerül, hogy a különböző helyekről beszállított alapanyagok mennyiben befolyásolják a környezet szennyezését, illetve a hulladék fázisban milyen alternatív megoldások léteznek a kezelésre (égetés, lerakás, újrahasznosítás). Ezeket diagramok segítségével szemléltetem. Összességében elmondható, hogy a keletkezett hulladék anyagában történő hasznosítása környezet védelmi szempontból kedvezőbb értékeket mutatott, mint az égetéssel történő kezelés.
A vizsgálat során két különböző gyártótól szállítottunk be alapanyagot. Az első beszállító a telephely közvetlen szomszédságában található, ezért teherautóval történő szállítást nem kellett beiktatni. A második esetben az alapanyag külföldről került beszerzésre, ahol a nagy szállítási távolság miatt jelentősen megnövekedett az egységnyi előállított termékre vonatkoztatott környezetterhelés mértéke. 



